b'\n_START_ARTICLE_\nAntiikin Ateenan uskonto\n_START_PARAGRAPH_\nAntiikin Ateenan kaupunkivaltion ja Attikan kultit, jotka olivat osa antiikin kreikkalaista uskontoa, ovat parhaiten tunnettu esimerkki kreikkalaisen poliksen eli kaupunkivaltion kulttij\xc3\xa4rjestelm\xc3\xa4st\xc3\xa4._NEWLINE_Kuten kreikkalaiseen uskontoon yleisesti, uskonnon keski\xc3\xb6ss\xc3\xa4 olivat jumalille suoritetut uhrit sek\xc3\xa4 n\xc3\xa4iden temppeleiden ja pyh\xc3\xa4kk\xc3\xb6jen yll\xc3\xa4pito. T\xc3\xa4rkein jumaluus oli Athene, jota kunnioitettiin useilla eri nimill\xc3\xa4. Lis\xc3\xa4ksi kunnioitettiin lukuisia muita jumalia ja heeroksia. Vuoden aikana j\xc3\xa4rjestettiin useita juhlia, jotka olivat yleens\xc3\xa4 aina uskonnollisia. Niist\xc3\xa4 t\xc3\xa4rkein oli Panathenaia.\n_START_SECTION_\nPappeudet\n_START_PARAGRAPH_\nAteenan kaupungin kulttien yll\xc3\xa4pito kuului polikselle eli viime k\xc3\xa4dess\xc3\xa4 sen kansalaisille. Ateenan 600 virkamiehest\xc3\xa4 noin 200 teht\xc3\xa4v\xc3\xa4n\xc3\xa4 oli ennen kaikkea pyh\xc3\xa4kk\xc3\xb6jen yll\xc3\xa4pito, uhritoimitusten suorittaminen tai uskonnollisten juhlien j\xc3\xa4rjest\xc3\xa4minen. Ateenan kaupunkivaltion er\xc3\xa4\xc3\xa4nlaisena ylipappina toimi alun perin Ateenan kuningas ja my\xc3\xb6hemmin t\xc3\xa4m\xc3\xa4n uskonnollisen aseman perinyt kuningasarkontti. My\xc3\xb6s muilla arkonteilla oli uskonnolliset teht\xc3\xa4v\xc3\xa4ns\xc3\xa4. Monet pappeudet ja kultit kulkivat suvuissa.'